Predstavljamo ideju: *projekat Hirošima* autora Bojana Radoviča

Marina Gržinić, **doktor filozofije, radi na Institutu za filozofiju (ZRC SAZU) u Ljubljani i predaje na Akademiji likovnih umjetnosti u Beču.**

## Nova serija fotografija Bojana Radoviča pod nazivom *Projekat Hirošima* je o Japanu iz Japana, gdje je autor nedavno bio pozvan kroz program “artist in residence” i gdje je proveo određeno vrijeme. Naziv projekta je nepogriješiv: Hirošima. On momentalno priziva sjećanje na atomske bombe koje su Sjedinjene Države bacile na japanske gradove Hirošimu i Nagasaki avgusta 1945. godine, što je dovelo do brzog okončanja Drugog svjetskog rata. Gradovi su bili razoreni, a bombe su usmrtile hiljade ljudi.

Ove se dvije karakteristike, život i sjećanje na uništenje, i ruine kao spomenici, pojavljuju istovremeno i moćno u ovom Radovičevom projektu. Na jednoj strani imamo moderno japansko društvo, Radovič koristi estetiku ulične fotografije, foto dnevnik i oslikavanje običnih prostora, identiteta, a na drugoj strani je istorija bombardovanja Hirošime. Radovič izvrsno koristi moć “snapshot estetike” za svakodnevni život i stavlja je u jukstapoziciju sa svojim snažnim konceptualnim fotografskim pogledom na atomsko bombardovanje Hirošime 6. avgusta 1945. g.

Kroz snapshot fotografije provlači se enormna vitalnost i ekspresija života. Ove fotografije otvaraju put za ponovno promišljanje o japanskom društvu kao simptomu Zapada, posebno u medijima, modi, javnim prostorima ili kod ponovnog korištenja *avant-garde* strategija u svakodnevnom životu. Ovdje možemo misliti o uniformnosti i identitetu ili o pop subkulturi i modnim stilovima i identitetu. Proučavajući paralele između Zapada i Zapada (hiperkapitalističko japansko društvo) ili Istoka i Zapada, možemo naći primjere simptomatične logike zapadnjačkih medijskih strategija i vizuelnih prikaza koje su povezane na prilično izazovne načine.

Ovome se u jukstapoziciju stavlja fotografija kao medijum koja prikazuje istoriju. Na koji način? Konceptualno. Koristeći fotografiju ne za rekonstrukciju istorije već da se predstavi ideja, a to je ideja o sudaru između života i istorije, života i destrukcije.

Radovič koristi performativnost i ponovno fotografisanje istorijskih slika i spomenika, uvodeći na scenu čitav niz raskršća koji problematizuju fotografski aparat kao takav. Ovaj dio je eksperimentalan, uzima elemente dokumentacije i predstavlja ih na nove načine. On koristi prolaznika da drži ikonsku istorijsku fotografiju pečurke od atomske bombe bačene na Nagasaki 9. avgusta 1945.g. ili istražuje teksturu drveća u Hirošimi skenirajući stabla improvizovanim aparatom. Drveće je dovoljno staro, ali još uvijek živo, pošto je preživjelo eksploziju bombe.

Tijelo (ljudsko ili u prirodi) je nedvosmisleno centralno na svim ovim fotografijama. Ova tijela su odjednom ekstatična i kataleptična, i pokazuju da maskiranje, dekorisanje i transkodiranje tijela i istorije je način komunikacije i konekcije.

Na kraju, Radovič otkriva da današnje slike gube svoj kredibilitet, na primjer, dok sudimo o događajima u svijetu. Ovo nije samo pitanje istine ili laži. Pitanja vjerodostojnosti ili nevjerodostojnosti prevazilaze pitanja koja se samo bave time da li je slika istinita ili ne. Zato problematika koju Bojan Radovič tako dirljivo izlaže u *Projektu Hirošima* nema nikakve veze sa mentalnim slikama i istorijskom sviješću već sa paradoksalnom faktičnošću novih medijskih slika, kao i fotografskih slika. Zato se sav rad Bojana Radoviča fundamentalno bavi artikulacijom reprezentativne politike fotografije.